Замимаи 36

 Бо фармоиши

 Сардори Хадамоти назорати давлатӣ дар соҳаи меҳнат, муҳоҷират ва шуғли аҳолӣ

 аз «15» «10» соли 2020, №25

 тасдиқ карда шудааст.

# Дастурамали

мансабии муттахассиси раёсати Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар вилояти Суғд

 **1.Муқаррароти умумӣ**

1. Номи мансаб-мутахассиси раёсати Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар вилояти Суғд.

2. Мансаби мазкур тибқи Феҳристи мансабҳои давлатии Ҷумҳурии Тоҷикистон ба мансаби категорияи ҳафтум мансуб аст.

3. Муттахассиси раёсати Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар вилояти Суғд (минбаъд мутахассиси раёсат) аз ҷониби Сардори Хадамоти назорати давлатӣ дар соҳаи меҳнат, муҳоҷират ва шуғли аҳолӣ (минбаъд Сардори Хадамот) мувофиқи талаботи қонунгузории Ҷумҳурии Тоҷикистон ба мансаб таъин ва аз мансаб озод карда мешавад.

 4. Ишғолкунандаи мансаби мазкур ба сардори раёсати Хадамоти назорати давлатӣ дар соҳаи меҳнат, муҳоҷират ва шуғли аҳолӣ дар вилояти Суғд (минбаъд сардори раёсат) тобеъ ва ҳисоботдиҳанда мебошад.

5. Дар давраи муваққатан ҳозир набудани мутахассиси раёсат иҷрои уҳдадории мансабии ў ба зиммаи мутахассиси пешбари раёсат-2 вогузор карда мешавад.

6. Мутахассиси раёсат бо роҳбарон ва кормандони воҳидҳои сохтории дастгоҳи марказии Хадамоти назорати давлатӣ дар соҳаи меҳнат, муҳоҷират ва шуғли аҳолӣ (минбаъд-Хадамот), Мақомоти иҷроияи ҳокимияти давлатии вилояти Суғд, шаҳру ноҳияҳои он, дигар мақомоти давлатии дахлдори шаҳру ноҳияҳои вилояти Суғд дар доираи уҳдадориҳои мансабии худ тибқи тартиби муқарраргардида ҳамкорӣ менамояд.

**2 Талаботи тахассусии мутахассиси раёсат**

7. Барои ишғолкунандаи мансаби мутахассиси шўъба талаботҳои тахассусии зерин муқаррар карда мешавад:

-таҳсилоти олӣ ё миёнаи касбӣ, ки ихтисоси ба мансаби ишғолшаванда мувофиқ, ки иҷрои самараноки вазифаҳои мансаби мазкури маъмурии хизмати давлатиро таъмин карда метавонад (ба таҳсилоти ҳуқуқшиносӣ, иқтисодӣ ва муҳандисӣ бартарӣ дода мешавад);

-донистани Конститутсияи Ҷумҳурии Тоҷикистон, қонунҳо ва санадҳои меъёрии ҳуқуқӣ, инчунин санадҳои ҳуқуқии байналмилалии эътирофнамудаи Ҷумҳурии Тоҷикистон, ки иҷрои уҳдадориҳои мансабии мутахассиси пешбари бахшро ба танзим медароранд;

-донистани таърих, фарҳанг, муқаддасоти миллӣ, забони давлатӣ, як забони хориҷӣ;

-донистани самтҳои асосии сиёсати дохилӣ ва хориҷии Ҷумҳурии Тоҷикистон;

-мавҷудияти малакаи хуби муошират, аз ҷумла маҳорати ба роҳ мондани ҳамкорӣ ҳангоми татбиқи манфиатҳои давлатӣ;

-на камтар аз 1 маротиба дар 3 сол баланд бардоштани тахассуси касбӣ;

-малакаи кор бо компютер ва дигар технологияҳои иттилоотӣ.

**3. Уҳдадориҳои мансабии мутахассиси раёсат**

8. Нақшаи кории худро таҳия ва барои тасдиқ ба сардори раёсат пешниҳод, ба нақшаҳои кории раёсат ва нақшаҳои кории Хадамот ба сардори раёсат таклиф пешниҳод менамояд.

9. Маводҳои воридгардидаро, ки аз ҷониби сардори раёсат ва муовини ў барои баррасӣ пешниҳод мегардад, иҷрои онҳоро ташкил, иҷро ва назорат намояд.

10. Ҳуҷҷатҳои воридотии ба раёсат дахлдоштаро дар ҳамкорӣ бо нозир-коргузори раёсат сари вақт ба қайд гирифта, баъди гирифтани дастури сардори раёсат бевосита ва ҳангоми зарурат якҷо бо кормандони раёсат иҷрои онҳоро таъмин менамояд.

11. Ҳуҷҷатҳои содиротии раёсатро сари вақт ба қайд гирифта, ҷиҳати ирсол намудани онҳо ба мақомоти давлатии дахлдор ба нозир-коргузори раёсат дастрас менамояд.

12. Аз ҷараёни иҷрои протоколҳои назоратии (ҳафтаинаи) Сардори Хадамот дар ҳамкорӣ бо кормандони шўъба ва дар мувофиқа бо сардори раёсат гузориш омода намуда, ба роҳбарияти Хадамот пешниҳод менамояд.

13. Иҷрои санадҳои меъёрии ҳуқуқии ба фаъолияти раёсат дахлдоштаро ташкил, назорат ва таъмин менамояд.

14. Оид ба натиҷаҳои фаъолияти семоҳа, нимсола, нуҳмоҳа ва солонаи раёсат дар муҳлатҳои муқарраргардида дар мувофиқа бо сардори раёсат ҳисобот пешниҳод менамояд, дар дигар ҷаласаҳои машваратӣ ва чорабиниҳои ба фаъолияти раёсат дахлдошта иштирок мекунад.

15. Мутахассиси раёсат тибқи тартиботи муқарраргардида вазифаҳои зеринро амалӣ менамояд:

- мусоидат ба риояи қонунгузории меҳнат, муҳоҷират ва шуғли аҳолӣ;

- мусоидат ба таъмини имтиёз ва пардохтҳо барои кормандоне, ки дар шароити дорои таъсири омилҳои хатарнок ва зараровар кор мекунанд;

- мусоидат ба рушди шарикии иҷтимоӣ байни иштирокчиёни муносибатҳои меҳнатию иҷтимоӣ;

- мусоидат ба баланд бардоштани маърифати ҳуқуқии корфармо ва кормандон оид ба қонунгузории меҳнат, ҳифз ва шароити меҳнат, муҳоҷирати дохилӣ (ихтиёрӣ), экологӣ ва шуғли аҳолӣ;

- мусоидат ба шуғли аҳолӣ, ташкили бозори меҳнат, ҷойҳои кории нав ва нигоҳдории ҷойҳои кории амалкунанда;

- мусоидат ба танзими ҳуқуқӣ ва иҷрои созишномаҳо ва шартномаҳои коллективӣ;

- мусоидат ба самаранокии музокироти коллективӣ, фаъолияти комиссияҳои созиш, миёнаравӣ ва арбитражҳои меҳнатӣ;

- амалӣ кардани назорати давлатӣ ва санҷиши риояи санадҳои меъёрии ҳуқуқии Ҷумҳурии Тоҷикистон оид ба ҳифзи меҳнат ва бехатарии меҳнат;

- мусоидат ба ошкор, пешгирӣ ва бартарафсозии қарздории музди меҳнат (дар ташкилотҳои буҷетӣ) ва шуғли бақайдгирифтанашуда (ғайрирасмӣ), ба шумули меҳнати кўдакон, маъюбон ва занон;

- мусоидат ба идоракунии давлатии ҳифзи меҳнат дар самти ташкил ва сертификатсияи корҳо оид ба ҳифзи меҳнат дар ташкилотҳо, ташхиси давлатии шароити меҳнат дар ташкилотҳои амалкунанда ва навтаъсис;

- мусоидат ба тайёрии ҳатмии махсус ва касбу кор оид ба ҳифзи меҳнат;

- таъмини тадбирҳои мутобиқати иншооти истеҳсоли, таҷҳизот, равандҳои технологӣ ва маҳсулот ба талаботи ҳифзи меҳнат;

- мусоидат ба ошкор, тафтиш, пешгирӣ ва рафъи оқибатҳои ҳодисаҳои нохўш дар истеҳсолот;

- мусоидат ба пешгирӣ ва рафъи оқибатҳои маҳдудсозии ҳуқуқ ба меҳнат, табъиз дар муносибатҳои меҳнатӣ, меҳнати маҷбурӣ, аз ҷумла шаклҳои бадтарини меҳнати кўдакон;

- мусоидат ба танзими ҳуқуқии фаъолияти меҳнатии муҳоҷирони хориҷӣ дар субъектҳои хоҷагидор дар вилояти Суғд;

- дигар вазифаҳое, ки ба рушди соҳаи меҳнат, муҳоҷират ва шуғли аҳолӣ мусоидат менамоянд.

 16. Мутахассиси раёсат тибқи тартиботи муқарраргардида назорату санҷишҳои давлатиро дар самтҳои зерин анҷом медиҳад:

- риояи қонунгузории Ҷумҳурии Тоҷикистон, санадҳои меъёрии ҳуқуқӣ дар бораи меҳнат, ҳифз ва шароити меҳнат, муҳоҷират ва шуғли аҳолӣ;

- иҷрои ҳуқуқҳои меҳнатӣ ва риояи шароити бехатарии меҳнат, инчунин ҳифзи кормандон аз амалҳои ғайриқонунии корфармоён, шахсони мансабдор ва шахсони дигари масъули ташкилотҳо;

- дуруст ва сари вақт пардохт намудани музди меҳнат ва дигар пардохтҳое, ки аз ҳуқуқҳои меҳнатии шаҳрвандон бармеоянд;

- истифодаи дурусти рўйхати истеҳсолот, касбу корҳо, вазифаҳо ва нишондиҳандаҳо;

- иҷрои чорабиниҳои ҳифз ва бехатарии меҳнат, пешниҳоди имтиёзҳо ва ҷубронпулиҳои муқарраршуда, либос ва пойафзоли махсуси корӣ, воситаҳои муҳофизати фардӣ - гигиенӣ, шир ва ҷизои профилактикӣ ба кормандоне, ки дар корҳои вазнин, зараровар, хавфнок ва дорои шароити номусоиди меҳнат фаъолият доранд;

- дурустии таъин ва пардохти ҷуброни зараре, ки ба саломатии кормандон ҳангоми фаъолияти меҳнатӣ расонида шудааст;

- аз тарафи ташкилот, соҳибкорони инфиродӣ ва шахсони воқеӣ риоя гардидани қоидаҳои ҳифзи меҳнат ва ҷорӣ намудани воситаҳои муосири ҳифзи меҳнат, ки ҷароҳатбардориҳои истеҳсолӣ ва ба бемориҳои касбӣ гирифторшавиро пешгирӣ менамоянд;

- аз ҷониби тарафҳо иҷро гардидани ўҳдадориҳо аз рўи созишномаҳо ва шартномаҳои коллективӣ;

- мувофиқи тартиби муқарраргардида гузаронидани аттестатсияи ҷойҳои корӣ оид ба шароити меҳнат дар ташкилотҳо;

- риояи қонунгузории меҳнат дар истифодаи меҳнати занон ва ноболиғон;

- воқеияти таъсиси ҷойҳои нави корӣ ва барҳамдиҳии ҷойҳои кори амалкунанда;

- бо кор таъмин намудани шаҳрвандон, бахусус занон ва ҷавонон;

- дар доираи квотаи муқарраргардида бо ҷойи кор таъмин намудани шаҳрвандони ба ҳифзи иҷтимоӣ эҳтиёҷдошта, ки дар бозори меҳнат ба рақобат тобовар нестанд;

- риояи тартиби пешниҳоди ҷойҳои кории холӣ аз ҷониби корфармоён ба мақомоти ваколатдор;

- риояи тартиби ба корҳои ҷамъиятии музднок ҷалб намудани шаҳрвандони бекор;

- риояи тартиби расонидани хизматҳои машваратӣ ва дастгирии ташаббуси фаъолияти соҳибкории шаҳрвандони бекор аз ҷониби мақомоти шуғли аҳолӣ;

- риояи тартиби баргузории ярмаркаҳои ҷойҳои кори холӣ ва вазифаҳои озод;

- риояи раванди муташаккилона кўчонидани муҳоҷирони экологӣ аз минтақаҳои хавфнок ба ҷойҳои бехавф;

- риояи тартиби амалӣ намудани муҳоҷирати дохилии (ихтиёрии) аҳолӣ аз ноҳияҳои камзамин ва сераҳолии кўҳистон ба водиҳои дорои заминҳои бекорхобида дар шаҳру ноҳияҳои вилояти Суғд;

- риояи ҳуқуқҳои меҳнатии муҳоҷирони меҳнатии хориҷӣ дар ташкилоту муассисаҳои шаҳру ноҳияҳои вилояти Суғд;

- истифодаи самараноки захираҳои меҳнатӣ ва барҳам додани шуғли бақайдгирифтанашуда (ғайрирасмӣ) дар бозори меҳнат;

- риояи талабот оид ба амалӣ намудани ҳуқуқҳои корманд ҷиҳати таъмини суғуртаи ҳатмии иҷтимоӣ аз ҳодисаҳои нохуш дар истеҳсолот ва бемориҳои касбӣ, инчунин тартиби муқаррар намудан, ҷудо ва пардохт кардани кумакпулиҳо дар вақти корношоямии муваққатӣ аз ҳисоби маблағҳои корфармо;

- риояи талабот оид ба дараҷаи аз даст додани қобилияти корӣ дар натиҷаи ҳодисаҳои нохуш дар истеҳсолот ва бемориҳои касбӣ ҳангоми ба кор қабул кардани кормандон;

- риояи талаботи санадҳои меъёрии ҳуқуқии Ҷумҳурии Тоҷикистон дар соҳаи меҳнат дар самти тайёрии ҳатмии махсус ва касбӣ оид ба ҳифзи меҳнат ва бехатарии меҳнат;

- тайёрии касбӣ, бозомўзӣ, таҷрибаомўзӣ ва такмили ихтисоси кормандон ва муҳоҷирони меҳнатӣ дар вилояти Суғд;

-дар дигар самтҳое, ки ба масъалаҳои меҳнат, муҳоҷират ва шуғли аҳолӣ иртибот доранд.

17. Пас аз анҷоми санҷишҳои нақшавӣ, ғайринақшавӣ, иловагӣ ва такрорӣ тибқи тартиботи муқарраргардида омода намудан ва ба имзо расонидани санади санҷишӣ ва аз натиҷаи он пешниҳод намудани лоиҳаи амрномаи раёсат, инчунин ҳангоми зарурат ба расмият даровардани парвандаҳои маъмурӣ нисбати шахсони масъул. Баъд аз қувваи қонунӣ пайдо намудани амрномаи раёсат таъмини иҷрои он ва дар сурати иҷро нагардидани амрномаи раёсат тибқи тартиби муқарраргардида андешидани чораҳои қонунӣ.

18. Лоиҳаи тавсияҳои методии татбиқи санадҳои меъёрии ҳуқуқии ба фаъолияти раёсат дахлдоштаро дар мувофиқа бо сардори раёсат таҳия менамояд.

 19. Муроҷиатҳои шахсони воқеӣ ва ҳуқуқиро оид ба риояи қонунгузории Ҷумҳурии Тоҷикистон оид ба масъалаҳои меҳнат, муҳоҷират ва шуғли аҳолӣ дар асоси супориши сардори раёсат баррасӣ намуда, хулоса омода ва пешниҳод менамояд.

 20. Дар кори комиссияҳо, гурўҳҳои корӣ, ҷаласаҳо, машваратҳо, семинарҳо ва дигар чорабиниҳои раёсат ва Хадамот иштирок менамояд.

 21. Фаъолияти ҳамоҳангсозиро бо мақомотҳои зерин ба роҳ мемонад:

- раёсату шуъбаҳои Агентии меҳнат ва шуғли аҳолии Вазорати меҳнат, муҳоҷират ва шуғли аҳолии Ҷумҳурии Тоҷикистон дар вилояти Суғд;

- иттифоқҳои касабаи шаҳру ноҳияҳои вилояти Суғд;

-мақомоти омор дар шаҳру ноҳияҳои вилояти Суғд;

-сохторҳои Хадамоти муҳоҷират дар вилояти Суғд;

- мақомоти ҳифзи ҳуқуқ ва дигар мақомоти ваколатдори дахлдори назоратӣ дар шаҳру ноҳияҳои вилояти Суғд;

-дигар мақомоти дахлдор.

 22. Ба ҳолатҳои коррупсионӣ роҳ намедиҳад.

23. Дар тарғиби масъалаҳои оид ба меҳнат, муҳоҷират ва шуғли аҳолӣ аз тариқи воситаҳои ахбори оммаи маҳаллӣ иштирок мекунад.

24. Ҳамкории раёсатро бо масъули кори сомонаи Хадамот ташкил намуда, иникоси фаъолияти раёсат ва дигар масъалаҳои дахлдорро дар сомонаи Хадамот тибқи тартиби муқарраргардида, таъмин менамояд.

25. Дигар супоришҳои сардори раёсат, муовини ў ва роҳбарияти Хадамотро иҷро менамояд.

**4. Ҳуқуқҳои мутахассиси раёсат**

26. Мутахассиси раёсат ҳуқуқҳои зерин дорад:

- дар баррасии масъалаҳои доираи уҳдадориҳои мансабӣ ва қабули қарор аз рўи онҳо иштирок намояд;

- бо тартиби муқарраргардида иҷрои масъалаҳои таҳти назорати раёсат қарордоштаро дар мувофиқа бо сардори раёсат аз мақомоти дахлдор ва ё шахсони мансабдор дархост намояд;

- барои баратараф намудани камбудиҳои фаъолияти раёсат ва татбиқи иҷрои санадҳои меъёрии ҳуқуқии соҳаи меҳнат, муҳоҷират ва шуғли аҳолӣ таклиф пешниҳод намояд;

- барои бекор кардани қарорҳои мақомоти давлатӣ, ки хилофи санадҳои меъёрии ҳуқуқии соҳаи меҳнат, муҳоҷират ва шуғли аҳолӣ мебошанд, таклиф пешниҳод намояд;

- маводҳои дар ихтиёри раёсат қарордоштаро омўзад;

-дар гузаронидани ҷаласаҳо, машваратҳо, семинарҳо ва дигар чорабиниҳо, ки ба фаъолияти раёсат иртибот доранд, иштирок намояд;

- ҷиҳати таҳкими фаъолияти раёсат таклиф пешниҳод намояд.

27. Мутахассиси раёсат дорои дигар ҳуқуқҳое мебошад, ки санадҳои меъёрии ҳуқуқии Ҷумҳурии Тоҷикистон пешбинӣ намудаанд.

**5. Масъулияти мутахассиси раёсат**

28.Мутахассиси раёсат дорои чунин масъулиятҳо мебошад:

-барои иҷро накардан ё ба таври дахлдор иҷро накардани уҳдадориҳои мансабӣ, ки дар Дастурамали мансабии мазкур пешбинӣ шудаанд;

-барои пешниҳод накардани маълумоти дуруст ҳангоми қабул ба хизмати давлатӣ, тартиб додан ва пешбурди парвандаи шахсии худ;

-барои риоя накардани маҳдудиятҳо ва дигар талаботҳое, ки қонунҳои Ҷумҳурии Тоҷикистон «Дар бораи хизмати давлатӣ», «Дар бораи мубориза бар зидди коррупсия» ва дигар санадҳои қонунгузории Ҷумҳурии Тоҷикистон муқаррар намудаанд;

-барои риоя накардани муқаррароти қонунҳои Ҷумҳурии Тоҷикистон «Дар бораи танзими анъана ва ҷашну маросим дар Ҷумҳурии Тоҷикистон», «Дар бораи масъулияти падару модар дар таълиму тарбияи фарзанд», «Дар бораи озодии виҷдон ва иттиҳодияҳои динӣ»;

-барои пешниҳод накардан ва/ё пешниҳоди нодурусти эъломияҳо оид ба андоз аз даромад ва оид ба вазъи молумулкӣ дар муҳлатҳои муқарраргардида;

-барои риоя накардани талаботи Кодекси одоби хизматчии давлатии Ҷумҳурии Тоҷикистон;

-барои ошкор намудани сирри хизматӣ, давлатӣ ва дигар сирре, ки бо санадҳои меъёрии ҳуқуқии Ҷумҳурии Тоҷикистон ҳифз карда мешаванд;

-барои риоя накардани интизоми меҳнат, қоидаҳои тартиботи дохилӣ;

-барои ғайримақсаднок истифода бурдан ва ё вайрон намудани моликияти давлатии вобастакардашуда;

-дигар масъулияте, ки санадҳои меъёрии ҳуқуқии Ҷумҳурии Тоҷикистон муқаррар намудаанд.

29. Мутахасиси раёсат барои иҷро накардан ва/ё ба таври дахлдор иҷро накардани уҳдадориҳои мансабӣ, интизоми меҳнат, қоидаҳои тартиботи дохилӣ, истифодаи ғайримақсаднок ва нобуд сохтани моликияти барои иҷрои уҳдадориҳои мансабӣ вобастакардашуда ва дигар ҳолатҳои дар Дастурамали мансабии мазкур пешбинишуда тибқи тартиби муқарраргардидаи қонунгузорӣ ба ҷавобгарии интизомӣ кашида мешавад.

**6. Муқаррароти хотимавӣ**

30. Дастурамали мансабии мазкур дар ду нусха тартиб дода шуда, нусхаи якум дар бахши кадрҳо ва корҳои махсус нигоҳ дошта шуда, нусхаи дуюми он аз тарафи шахси мутасаддии кадрҳо ба мутахассиси раёсат бо гирифтани имзо, сабти насаб, ном, номи падар ва таърихи рўз дар китоби бақайдгирии дастурамали мансабӣ супорида мешавад.

 31. Ҳангоми таҷдид ё тағйир ёфтани уҳдадориҳои мансабӣ ва ҳуқуқи хизматчии давлатии маъмурӣ аз рўи натиҷаи аттестатсия ва ё баҳодиҳии фаъолияти солона, инчунин ҳангоми азнавташкилдиҳӣ ва ё дигар ҳолатҳое, ки боиси тағйир ёфтани дастурамали мансабии мутахассиси раёсат мегарданд, дастурамали мансабии мазкур аз нав таҳия ва тасдиқ карда мешавад.